text: Slanger og krybdyr røgforgiftet
  29 april 2011 kl. 08.03
  Nogle slanger og andre krybdyr døde af røgforgiftning under en mindre brand i et hus på Tarmhøjvej i Gårde, fem kilometer syd for Ølgod torsdag aften.
  Falck i Ølgod blev tilkaldt, da der var kraftig røgudvikling ved 21-tiden. 
  Branden er tilsyneladende opstået omkring køkkenet. Politiet brandteknikere skal i dag se nærmere på, hvad der har forårsaget røgudviklingen. 
  Der skete kun beskeden skade på huset. Men en række krybdyr, som holdes som kæledyr i huset, døde under branden.
  